રંગલાને કંઈ પણ રોગ હોય તો તે પૈસા કમાવવાનો હતો. બાકી બીજી બધી રીતે એ તંદુરસ્ત હતો. પૈસા એને મળ્યા ન હતા, પણ પૈસા મેળવવાનાં ફાંફાંમાંથી પ્રતિષ્ઠાના જે કેટલાક જૂઠા ખ્યાલો આવે છે, તેવા ખ્યાલો તેના મનમાં ઘર કરી ગયા હતા. દરદી થઈને ખાટલામાં પડ્યા રહેવું એમાં પ્રતિષ્ઠા છે, એ વાતમાં એ રાચતો. નાની નાની ચીજમાં ઈન્જેકશન લેવાં, દવાઓનું પ્રદર્શન કરવું, ડૉકટરોને પોતાને ઘરે બોલાવવા એ પૈસાદારોનાં લક્ષણો છે એમ એ સમજતો.